Sophie Oluwole

**Sophie Bosede Oluwole** (o.s. **Aloba**, 12. toukokuuta 1935 Igbara-oke, Ondo, Nigeria – 23. joulukuuta 2018) oli nigerialainen filosofi ja professori, joka edusti afrikkalaista feminististä filosofiaa. Hän oli suunnannäyttäjä nykyaikaisessa jorubafilosofiassa, jonka juuret ulottuvat Nigerian jorubojen historiaan. Oluwole kiinnitti myös huomiota naisten vaikeuteen toimia akateemisessa maailmassa filosofian alalla sekä afrikkalaisen ajattelun sivuuttamiseen filosofiassa. Oluwole oli tienraivaaja, joka ensimmäisenä naisena opiskeli filosofian tohtorin tutkinnon Nigeriassa.
## Elämä ja ura
Oluwole syntyi vuonna 1935 jorubakaupunki Igbara-okessa Ondon osavaltiossa. Hänen vanhempansa olivat Timothy Ogiemare ja Aloja Egbarevba. Vaikka Oluwolen isovanhemmat olivat kotoisin Beninistä, hän ei itse puhunut edon kieltä, vaan omaksui jorubakielen ja -kulttuurin. Oluwolen isoisä oli ollut korkea-arvoinen virkamies Beninissä Oban palatsissa. Isoäiti oli beniniläisen kuvernöörin tytär. Oluwole kävi koulun Ile-Ifessä. Kahdeksanvuotiaaksi asti hän käytti etunimeä Bosede, mutta koulumenestyksen vuoksi rehtori ehdotti hänelle nimeä "Sophia", josta Oluwole myöhemmin alkoi käyttää muotoa "Sophie".

Oluwole opiskeli 1953–1954 naisten oppilaitoksessa Ilesassa, jossa hän sai opettajan pätevyyden. Vuonna 1963 hän matkusti ensimmäisen aviomiehensä, Olanrewaju Joseph Fapohundan, kanssa Neuvostoliittoon, jossa Oluwolen oli tarkoitus opiskella Moskovan valtionyliopistossa. Aviomiehen siirryttyä vuoden kuluttua Yhdysvaltoihin, Oluwole opiskeli aluksi Saksassa, mutta muutti pian puolisonsa perässä Yhdysvaltoihin. Palattuaan vuonna 1967 Oluwole suoritti korkeakoulututkinnon Lagos yliopistossa. Filosofian tohtoriksi hän valmistui vuonna 1972 Ibadanin yliopistossa. Oluwole muun muassa johti Lagosin yliopistossa filosofian laitosta ja opetti vuosina 2002–2008 afrikkalaista filosofiaa. 

Oluwole on afrikkalaisen filosofian edelläkävijä. Hän kiinnitti huomiota afrikkalaisten ajattelijoiden vähäiseen määrään koulutuksessa ja puhui myös Afrikan kielten merkityksestä. Keskeisiä anteja Oluwolen työssä oli huomion kohdistaminen suullisen perinteen keskeisyyteen afrikkalaisessa ajattelussa. Kirjoitettujen tekstien sijaan hän paikansi afrikkalaisen ajattelun esimerkiksi kertomaperinteeseen, sanontoihin ja musiikkiin. Oluwole lähestyi jorubojen Ifán korpusta filosofiana. Hän vertaili keskenään myös länsimaista ajattelua edustavaa Sokratesta ja afrikkalaista ajattelua edustavaa Orunmilaa, Ifán korpuksen luojaa. 

Oluwolen kirjallinen tuotanto kattaa kirjoja, artikkeleita sekä toimitettuja teoksia. Hän menehtyi 2018 saavutettuaan 83-vuoden iän.
## Julkaisut

### Kirjoja

* *Witchcraft, Reincarnation and the God-Head*. Issues in African Philosophy. Ikeja, Lagos: Excel Publishers, 1992.
* *Womanhood in Yoruba Traditional Thought*, 1993.
* *Philosophy and Oral Tradition*. Ikeja, Lagos, Nigeria: ARK Publications, 1997.
* *Socrates and Ọ̀rúnmìlà. Two patron saints of classical philosophy*. Lagos: Ark Publishers, 2014.
* Oluwole, Sophie B. & Akin Sofoluwe, J.O., *African myths and legends of gender*. Lagos: Ark Publishers, 2014.

### Artikkeleita

* Oluwole, Sophie B., "Culture, Gender, and Development Theories in Africa". *Africa Development / Afrique et Développement* Vol. 22, No.122 (1997): 95–121.

## Lähteet